**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá návrh zákona, ktorým sa mení a dopĺňa zákon č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Návrh zákona vychádza z pôvodnej úlohy č. 3 na mesiac október Plánu legislatívnych úloh vlády Slovenskej republiky na rok 2015 (s odkladom na júl 2019) a reflektuje reformu systému celoživotného vzdelávania v súlade s požiadavkami trhu práce, kvality a akreditácie ďalšieho vzdelávania, upravuje účasť zástupcov zamestnávateľov na ďalšom vzdelávaní a rozširuje základné princípy uznávania výsledkov neformálneho vzdelávania a informálneho učenia sa.

Princípom pripravovanej novely zákona je podpora flexibilných možností získavania kvalifikácií pre občanov Slovenskej republiky a lepšia zrozumiteľnosť a využiteľnosť kvalifikácií v medzinárodnom kontexte. Cieľom navrhovaných zmien a doplnení je systematizovanie kvalifikácií identifikovaných a uznávaných v Slovenskej republike, sprehľadnenie ich typológie a náhrada pojmov „čiastočná kvalifikácia“ a „úplná kvalifikácia“ zjednocujúcim pojmom „profesijná kvalifikácia“ v súlade dokumentom „Priraďovacia správa Slovenského kvalifikačného rámca k Európskemu kvalifikačnému rámcu“ (ďalej len „priraďovacia správa“). Aktualizovaná verzia priraďovacej správy bola schválená Poradnou skupinou Európskej komisie pre Európsky kvalifikačný rámec 4. októbra 2017 a následne vládou Slovenskej republiky 22. novembra 2017. Správou prijaté subrámce Slovenského kvalifikačného rámca zodpovedajú príslušným častiam vzdelávacieho systému Slovenskej republiky a sú charakterizované jednotným typom kvalifikácie, pričom sú upravené zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, zákonom č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení neskorších predpisov, zákonom č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a zákonom č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov.

Návrhom zákona sa ďalej:

* upraví pojem kvalifikácia a jej prepojenie so Slovenským kvalifikačným rámcom,
* definuje Slovenský kvalifikačný rámec,
* vymedzia údaje v Národnej sústave kvalifikácií a s tým súvisiaca terminológia,
* definujú úlohy zodpovedných strán pri tvorbe Národnej sústavy kvalifikácií a schvaľovací proces kvalifikácií,
* zavedú základné princípy uznávania výsledkov neformálneho vzdelávania a informálneho učenia sa,
* upraví rozsah vyučovacej hodiny akreditovaného vzdelávacieho programu,
* zruší povinnosť akreditačnej komisie posúdiť zmenu odborného garanta programu,
* spresnia náležitosti osvedčenia o profesijnej kvalifikácii, a
* upraví vydávanie osvedčenia k profesijnej kvalifikácii v prípade zmeny pohlavia osoby, ktorej bolo osvedčenie v minulosti vydané.

Návrh zákona nie je predmetom vnútrokomunitárneho pripomienkového konania.

Návrh zákona predpokladá pozitívny vplyv a negatívny vplyv na podnikateľské prostredie a nepredpokladá vplyv na rozpočet verejnej správy, sociálny vplyv, vplyv na manželstvo, rodičovstvo, rodinu, vplyv na informatizáciu spoločnosti, vplyvy na životné  prostredie ani vplyv na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a s právom Európskej únie.

Účinnosť návrhu zákona sa navrhuje od 1. januára 2020 vzhľadom na začiatok nového kalendárneho roka.